Daniel Săuca
Poate, un moment istoric. Comunicatul de presă primit de la PE are titlul: "Legea libertății mass-media: un nou act care va proteja jurnaliștii și libertatea presei". Documentul adoptat de eurodeputați spune că "este interzisă utilizarea programelor spion împotriva jurnaliștilor, mai puțin în cazuri strict definite", că "toate organizațiile mass-media vor trebui să facă publice informațiile despre proprietarii lor" și că se va crea un "mecanism pentru a împiedica platformele online foarte mari să restricționeze arbitrar libertatea presei". Conform noii legi, adoptate cu 464 voturi pentru, 92 împotrivă și 65 abțineri, statele membre vor avea obligația să protejeze independența mass-media, iar toate formele de intervenție în deciziile editoriale vor fi interzise. Informarea publică mai arată că "pentru a împiedica folosirea în scopuri politice a mijloacelor publice de informare în masă, conducătorii lor și membrii consiliilor lor de administrație ar trebui aleși prin proceduri transparente și nediscriminatorii, pentru un mandat suficient de lung" și că "furnizorii publici de servicii mass-media vor trebui să fie finanțați prin proceduri transparente și obiective, iar fondurile alocate ar trebui să fie sustenabile și previzibile". Mai cităm: "Fondurile publice pentru presă sau platformele online vor trebui să fie alocate conform unor criterii transparente, proporționale și nediscriminatorii. Informațiile despre cheltuielile cu publicitatea de stat vor fi publice și vor include suma totală anuală și suma alocată fiecărei organizații mass-media în parte". Rămâne de văzut dacă, într-adevăr, noua reglementare va aduce contribuții semnificative și la "combaterea dezinformării prin legislație și orientări pentru platformele online și rețelele sociale". În afară de hârtii, rapoarte, birocrație. Am citit rapid, "pe diagonală", documentul menționat și nu cred că avem de-a face cu o lege a presei aplicabilă mai ales în haosul românesc. Sper să mă înșel. Mai citesc, oricum, din nou.